## Raision SEURAKUNNAN Hautausmaa

## OHJEITA OMAISILLE JA HAUTAUSMAALLA KÄVIJÖILLE

# hautausmaaLLA KÄYNTI

# Raision seurakunnan hautausmaa on avoinna klo 07:00 – 22:00. Kirkollisina juhlapäivinä ja niiden aattoina hautausmaa on avoinna ympäri vuorokauden.

Kirkkauden kappeli on avoinna klo 08:00 – 20:00 (jouluaattona läpi yön).

Polkupyörällä ajo ja lemmikkieläimien ulkoiluttaminen on hautausmaalla kielletty.

**YLEISHOITO JA VALVONTA**

Seurakunta huolehtii hautausmaan yleisten alueiden kunnossapidosta ja hautojen nurmikonleikkuusta. Seurakunta hoitaa pääkäytävien ja paikoitusalueiden talviauraukset ja hiekoitukset.

Hautausmaa yleisvalaistaan iltaisin. Osaa hautausmaasta valvotaan tallentavalla videovalvonnalla, josta on laadittu henkilötietolain (523/1999) 10 §:n mukainen rekisteriseloste.

# hautamuistomerkit

Hauta-alueilla on erilaisia muistomerkkikäytäntöjä. Kaikista hautamuistomerkeistä tulee laatia ja toimittaa seurakunnalle etukäteen muistomerkkisuunnitelma. Hyväksytty suunnitelma on muistomerkin asentamisen edellytys. Muistomerkin hoito on haudan haltijan vastuulla. Kiviliikkeet tarjoavat muistomerkkien oikaisu- ja kunnostuspalveluja.

# kUKAT JA KORISTEET HAUDOILLA

Kaikkialla hautausmaalla puuvartisten kasvien istutus on kielletty ja seurakunnalla on oikeus poistaa ne haudoilta. Uurnahauta-alueella sallitaan vain maan pinnalle kukkakartioon, ruukkuun tai amppeliin sijoitetut kukat. Uurnahauta-alueiden yleisestä maanpeittokasvillisuudesta huolehtii seurakunta.

# kynttilät ja lyhdyt

Kynttilöitä ja lyhtyjä saa tuoda haudoille. Metallisia lyhtyjä voi käyttää talviaikana 1.10 – 30.4. Jätemäärän pienentämiseksi suositellaan käytettäväksi metallisia hautalyhtyjä, joissa voi polttaa kuoretonta kynttilää. Kynttilöiden ja lyhtyjen käytössä tulee kuitenkin noudattaa erityistä varovaisuutta paloturvallisuus huomioon ottaen.

Omaisten tulee siistiä hauta kynttilöiden jätteistä ja poistaa hautalyhdyt huhtikuun loppuun mennessä. Lyhtyjä tms. esineitä ei saa varastoida hautakiven taakse. Haudoille jätetyt lyhdyt vaikeuttavat ja haittaavat nurmikonleikkuuta ja muuta hautausmaan yleishoitoa sekä vaarantavat työturvallisuutta.

Hautausmaan henkilökunta poistaa haudoille jätetyt havut ja kynttilät toukokuun alussa. Lyhdyt ja muut irtaimet esineet poistetaan äitienpäivän jälkeen. Poistettuja esineitä ei säilytetä.

# jätehuolto

Seurakunta huolehtii hautausmaan jätehuollosta kierrättäen ja lajitellen seurakunnan ympäristöohjelman mukaisesti.

* Muovi- ja lasikuoriset kynttilät, käärepaperit ja -muovit saa laittaa polttokelpoiseen jätteeseen.
* Metalliesineille on omat metallinkeräysastiat.
* Kompostoituva materiaali (havut, kukat sekä maa-aines) tulee laittaa kompostijätteen keräysastioihin.

**VESIPISTEET**

Hautausmaan kasteluvesipisteet ovat käytössä keväästä syksyyn yölämpötilasta riippuen. Talvivesipisteistä saa vettä ympärivuotisesti. Talvivesipisteet sijaitsevat hautausmaan huoltorakennuksen lännenpuoleisella seinällä sekä Kirkkauden kappelin alakerrassa, varastoon johtavan oven vieressä.

**ALAKAPPELI JA RAUHANLEHTO**

Alakappeli ja Rauhanlehto (vainajien säilytystila) sijaitsevat hautausmaan huoltorakennuksessa, johon on opastus paikoitusalueelta ja kirkon edustalta.

**HAUTAUSMAAN YLEISET WC:T**

Wc-tilat sijaitsevat hautausmaan huoltorakennuksen kirkon puoleisella sivulla. Opastus wc -tiloihin on kirkon edustalta. Wc –tilat ovat avoinna vain kirkollisten toimitusten aikana.

**OPASKARTAT**

Hautausmaan pääporttien yhteydessä on opaskartat, jotka helpottavat alueella liikkumista.

**LIIKENNÖINTI HAUTAUSMAALLA**

Ajoneuvoliikenne hautausmaalla on kielletty. Poikkeuksena ovat kirkon ja huoltorakennuksen huoltoajot sekä hautamuistomerkkien asennus – ja huoltotyöt. Liikuntarajoitteisten henkilöiden kuljetukset ovat sallittuja kirkkoon ja hautausmaalle. Hautausmaalle on merkitty erikseen ajoreitit ja invapysäköintipaikat.

**YHTEYSTIEDOT**

**Hautausmaan työnjohto**

Taina Heinonen, puhelin 044 7160 309

Tiina Peltonen, puhelin 044 7160 368

Päivi Ahtinen, puhelin 044 7160 359

**Raision seurakunta**  
Puhelinvaihde: 024360300  
Sähköpostiosoite: virasto.raisio@evl.fi

**Hautausmaan vartiointi**

THV Turvapalvelut, puhelin 02 284 6999

Päivitetty 7.5.2020